Biden telah dipilih ke Senat untuk tempoh enam penggal. Beliau merupakan senator keempat paling kanan setelah beliau meletak jawatan untuk berkhidmat sebagai naib presiden di bawah pentadbiran Obama selepas mereka berdua memenangi pilihan raya presiden 2008. Pada pilihan raya presiden 2012, mereka dipilih semula untuk berkhidmat satu penggal lagi. Sebagai naib presiden, Biden menyelia perbelanjaan infrastruktur pada tahun 2009 untuk mengatasi krisis ekonomi 2008. Rundingan beliau dengan Kongres Republikan membantu meluluskan akta perundangan termasuk Akta Pelepasan Cukai 2010 yang menyelesaikan kebuntuan cukai. Selain itu, Akta Kawalan Bajet 2011 turut diluluskan yang bertujuan menyelesaikan krisis hutang siling. Akta Pelepasan Pembayar Cukai Amerika 2012 juga diluluskan untuk menangani "tebing fiskal" yang akan berlaku. Biden juga mengetuai usaha untuk meluluskan perjanjian New START Amerika Syarikat–Rusia dan membantu merumuskan dasar A.S. ke atas Iraq melalui pengunduran tentera A.S. pada tahun 2011. Berikutan insiden tembakan di Sekolah Rendah Sandy Hook, beliau mengetuai Pasukan Petugas Keganasan Senjata. Pada Januari 2017, Biden dianugerahkan Pingat Kebebasan Presiden oleh Obama.